Rohamot kaphatott, tömegbe hajtott egy autós Rio de Janeiróban
Egy nyolchónapos csecsemő meghalt, és legkevesebb 15 ember megsérült, amikor járókelők közé hajtott egy autós a brazil város híres strandján. Egyes hírek szerint a férfi epilepsziában szenved és valószínűleg rohamot kapott, ezért vesztette el az irányítást a jármű fölött.
Autó hajtott a járókelők közé helyi idő szerint csütörtök este Rio de Janeiróban, a híres Copacabana strandnál futó sétálóutcában; egy nyolchónapos csecsemő meghalt, és legkevesebb 15 ember megsérült - jelentette a Globo brazil tv-csatorna.

A dél-amerikai állam félkatonai rendőrségének Twitter-oldalán megjelent információk szerint a sofőrt őrizetbe vették. A rendőrség közölte: nincs arra utaló nyom, hogy terrorcselekmény történt volna.

A Globo előzetes információi szerint a sofőr, egy 41 éves férfi azt állította, hogy epilepsziában szenved. A hatóságok most vizsgálják, hogy nem volt-e ittas állapotban.

A rendőrség szerint a férfi azt vallotta, hogy nem ivott, de elvesztette irányítását a járműve felett.

Az autó a homokban állt meg a parton, miután áthajtott a széles sétálóutcán, amely egy forgalmas út és a strand között fut. A Globo felvételein több, földön fekvő sérültet lehetett látni, illetve a kocsit, amelynek erősen megrongálódott az eleje. A tv-csatorna közlése szerint a sérülteket már kórházba szállították.

A Copacabana közkedvelt a brazil nagyvárosba látogató turisták körében. A napfényes órákat a város lakói és vendégei szívesen töltik a strandon, majd sötétedés után a sétálóutca vonzza az embereket kávézóival, és szuveníreket árusító piacaival.
epilepszia epilepsziás roham gázolás Rio de Janeiro